《疏影 小玲珑山馆赋絮影》
清代·厉鹗

飞绵近远。又绿阴弄日，吹过隋苑。比雪还轻，度水无痕，东风下上低捲。

成团作队冥濛甚，真共幻、总迷心眼。倚绣帘、误却吹时，明灭个人庭院。

尚忆张郎好句，正朦胧淡月，坠处初暖。漫缀征衣，点鬓休惊，欲捉儿童仍懒。

悠飏梦入离亭路，写不尽、楚江春晚。笑雨馀、一种沾泥，付与老禅为伴。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。